KIRJALLINEN KYSYMYS E-2967/00 esittäjä(t): Mariotto Segni (UEN) komissiolle. Asetukset 2408/92 ja 3577/92.



Virallinen lehti nro 136 E , 08/05/2001 s. 0143 - 0144



KIRJALLINEN KYSYMYS E-2967/00 esittäjä(t): Mariotto Segni (UEN) komissiolle (20. syyskuuta 2000) Aihe: Asetukset 2408/92 ja 3577/92 Kysymyksemme koskee neuvoston 23. heinäkuuta 1992 yhteisön lentoliikenteen harjoittajien pääsystä yhteisön sisäisen lentoliikenteen reiteille antamaa asetusta (ETY) N:o 2408/92(1) ja 7. joulukuuta 1992 palvelujen tarjoamisen vapauden periaatteen soveltamisesta meriliikenteeseen jäsenvaltioissa annettua asetusta N:o (ETY) 3577/92(2). Näiden kahden asetuksen tarkoituksena on myötävaikuttaa sisäisiä rajoja vailla olevan alueen luomiseen, jonka sisällä voitaisiin taata tavaroiden ja henkilöiden sekä palvelujen ja pääomien vapaa liikkuvuus. Näiden asetusten hyväksymisen jälkeen ovat tulleet voimaan Maastrichtin ja Amsterdamin sopimukset, joiden mukaan Euroopan unionin tavoitteena on sisämarkkinoiden toteuttaminen sekä myös yhteisön taloudellisen ja sosiaalisen yhteenkuuluvuuden vahvistaminen. Näiden sopimusten mukaan sisämarkkinoiden toteuttamisessa Euroopan unioni ja jäsenvaltiot eivät voi sulkea pois taloudellisen ja sosiaalisen yhteenkuuluvuuden tavoittelua. Amsterdamin sopimuksen 158 artiklan mukaan taloudellisen ja sosiaalisen yhteenkuuluvuuden tavoittelussa Euroopan unionin tulee pyrkiä vähentämään alueiden välisiä kehityseroja sekä muita heikommassa asemassa olevien alueiden tai saarien jälkeenjääneisyyttä. Kummassakaan yllämainituista asetuksista ei oteta huomioon tunnustettuja rakenteellisia haittoja, jotka ovat ominaisia saarille ja jotka vaikeuttavat taloudellisen ja sosiaalisen yhteenkuuluvuuden tavoittelua. Euroopan yhteisöjen tuomioistuimen vahvistaman yhteisön oikeuden periaatteen mukaan asetuksiin sisältyvien johdetun oikeuden normien pitää olla sopimusten säädösten kanssa yhdenmukaisia. Voisiko komissio kertoa, mitä konkreettisia aloitteita sillä on tällä hetkellä käynnissä kahden yllämainitun asetuksen huolelliseksi tarkistamiseksi ottaen huomioon, että asetuksissa käsitellään julkisten liikelaitosten tehtävien määrittelemistä lento- ja meriliikenteen alalla, mutta niissä ei oteta huomioon sopimusten edellyttämällä tavalla saarille tyypillisiä sosiaalisia ja taloudellisia ongelmia? (1) EYVL L 240, 24.8.1992, s. 8. (2) EYVL L 364, 12.12.1992, s. 7. Loyola de Palacion komission puolesta antama vastaus (31. lokakuuta 2000) Komissio on parlamentin jäsenen tavoin huolestunut Euroopan taloudellisesta ja sosiaalisesta koheesiosta, ja myös sen mielestä on tärkeää, että saarialueiden erityisongelmia käsitellään asianmukaisesti. Komission kanta on, että näitä ongelmia voidaan kuitenkin käsitellä tehokkaasti ilman, että on tarpeen tarkistaa yhteisön lentoliikenteen harjoittajien pääsystä yhteisön sisäisen lentoliikenteen reiteille 23. heinäkuuta 1992 annettua neuvoston asetusta (ETY) N:o 2408/92(1) tai palvelujen tarjoamisen vapauden periaatteen soveltamisesta meriliikenteeseen jäsenvaltioissa (meriliikenteen kabotaasi) 7. joulukuuta 1992 annettua neuvoston asetusta (ETY) N:o 3577/92(2). Komissio katsoo etteivät yllä mainitut asetukset estä taloudellisen ja sosiaalisen yhteenkuuluvuuden toteutumista. Sitä vastoin komissio katsoo tärkeäksi painottaa, että neuvoston asetuksella (ETY) N:o 3577/92 annetaan saarialueille erikoisasema. Poikkeuksia palvelujen tarjoamisen vapauteen on tehty saarialueiden eduksi. Asetuksen ansiosta jäsenvaltiot voivat asettaa julkisen palvelun velvoitteen saarillaan liikennöiville laivayhtiöille, jotta säännöllinen laivaliikenne näiden saarten ja mantereen välillä sekä näiden saarten ja naapurisaarten välillä jatkuu. Sama koskee lentoliikennettä. Neuvoston asetuksen (ETY) N:o 2408/92 4 artiklan nojalla jäsenvaltioilla on mahdollisuus asettaa julkisen palvelun velvoitteita syrjäistä tai kehitysaluetta palvelevalle lentoasemalle suuntautuvalle säännölliselle lentoliikenteelle tai alueelliselle lentoasemalle suuntautuvalle vähäliikenteiselle reitille. Saaristo täyttää asetuksessa annetut syrjäisen seudun edellytykset, ja useat jäsenvaltiot ovat jo hyödyntäneet 4 artiklaa. Lisäksi monet jäsenvaltiot ovat käyttäneet neuvoston asetuksen (ETY) N:o 2408/92 ulkopuolella tai sen lisäksi perustamissopimuksen 87 artiklan 2 kohdan a alakohdassa mainittuja sosiaalisia tukia helpottaakseen liikennöintiä yhteisön saarialueilla. (1) EYVL L 240, 24.8.1992. (2) EYVL L 364, 12.12.1992.